Title: คำสั่งการประปานครหลวง ที่ 347/2552 เรื่อง กำหนดวิธีปฏิบัติเกี่ยวกับการยื่นคำขอส่วนลดค่าน้ำประปาแก่ทหารผ่านศึกและครอบครัว

คำสั่งการประปานครหลวง

คำสั่งการประปานครหลวง
ที่ ๓๔๗/๒๕๕๒
เรื่อง
กำหนดวิธีปฏิบัติเกี่ยวกับการยื่นคำขอส่วนลดค่าน้ำประปาแก่ทหารผ่านศึกและครอบครัว[๑]

เพื่อให้วิธีปฏิบัติเกี่ยวกับการยื่นคำขอส่วนลดค่าน้ำประปาแก่ทหารผ่านศึกและครอบครัวมีความสะดวกรวดเร็วยิ่งขึ้นและเป็นไปในแนวทางเดียวกับหน่วยงานราชการอื่น
ๆ จึงให้ยกเลิกคำสั่งการประปานครหลวง ที่ ๒๗๒/๒๕๔๔ สั่ง ณ วันที่ ๒๑ กันยายน พ.ศ.
๒๕๔๔ โดยให้หน่วยงานที่เกี่ยวข้องถือปฏิบัติดังนี้

๑.
 การยื่นคำขอรับส่วนลดค่าน้ำประปา
ให้ผู้มีสิทธิกรอกคำขอตามแบบที่การประปานครหลวงกำหนด
ยื่นต่อสำนักงานประปาสาขาที่ทหารผ่านศึกและครอบครัวมีสถานที่ใช้น้ำอยู่ในพื้นที่รับผิดชอบ
พร้อมนำหลักฐานมาแสดงประกอบดังนี้
๑.๑
สมุดคู่มือประจำครอบครัวทหารผ่านศึก
ในกรณีที่สมุดคู่มือประจำครอบครัวทหารผ่านศึกไม่ได้ระบุข้อความไว้ชัดแจ้งว่าเป็นทหารผ่านศึกและครอบครัวตามระเบียบการประปานครหลวง
ฉบับที่ ๑๒ ว่าด้วย การให้ส่วนลดค่าน้ำประปาแก่ทหารผ่านศึกและครอบครัว (พ.ศ. ๒๕๔๗)
ผู้ยื่นคำขอต้องมีหนังสือรับรองจากกรมสวัสดิการทหารที่สังกัด
หรือองค์การสงเคราะห์ทหารผ่านศึกว่าเป็นทหารผ่านศึกและครอบครัวประเภทใดประเภทหนึ่งตามระเบียบการประปานครหลวง
แนบประกอบมาด้วย
๑.๒
สำเนาบัตรประจำตัวประชาชน
และสำเนาทะเบียนบ้านซึ่งผู้มีสิทธิได้รับส่วนลดค่าน้ำประปา
ปรากฏอยู่ในสำเนาทะเบียนบ้านนั้น
๑.๓
ใบเสร็จรับเงินค่าน้ำประปาที่ชำระครั้งสุดท้าย หรือสัญญา
หรือหลักฐานการเป็นผู้ใช้น้ำของการประปานครหลวง

๒.
 การตรวจสอบพิจารณาอนุมัติคำขอรับส่วนลดค่าน้ำประปา
ให้สำนักงานประปาสาขาที่ได้รับคำขอรับส่วนลดค่าน้ำประปา
ตรวจสอบหลักฐานและเมื่อเห็นว่า
ผู้ยื่นคำขอมีสิทธิได้รับส่วนลดค่าน้ำประปาจริงและแสดงหลักฐานประกอบถูกต้องครบถ้วนแล้ว
ให้ทำบันทึกเสนอต่อผู้จัดการสำนักงานประปาสาขา เพื่อพิจารณาอนุมัติต่อไป  ทั้งนี้ สำนักงานประปาสาขาจะต้องบันทึกข้อมูลเลขหมายประจำตัวประชาชนของทหารผ่านศึกผู้ได้รับสิทธิไว้ด้วยเพื่อความถูกต้องและสะดวกในการตรวจสอบสถานภาพการมีชีวิตและภูมิลำเนาตามทะเบียนบ้านของทหารผ่านศึกผู้นั้น

๓.
 การดำเนินการหลังจากได้รับอนุมัติส่วนลดค่าน้ำประปา
เมื่อผู้ยื่นคำขอรับส่วนลดค่าน้ำประปาได้รับอนุมัติจากผู้จัดการสำนักงานประปาสาขาแล้วให้สำนักงานประปาสาขาที่รับคำขอจัดทำบัญชีรายชื่อ
และทะเบียนผู้ใช้น้ำของผู้ได้รับส่วนลดค่าน้ำประปา ไว้เป็นหลักฐานทุกครั้ง
แล้วให้แจ้งสำนักงานประปาสาขาอื่น ๆ ทราบด้วย

๔.
 ในเดือนมกราคมของทุกปีให้สำนักงานประปาสาขาดำเนินการตรวจสอบสิทธิการได้รับส่วนลดค่าน้ำประปาประจำปีตามระเบียบการประปานครหลวง
ฉบับที่ ๑๒ ว่าด้วย การให้ส่วนลดค่าน้ำประปาแก่ทหารผ่านศึกและครอบครัว (พ.ศ. ๒๕๔๔)
ข้อ ๘ โดยให้ประสานกับฝ่ายกฎหมายในส่วนของการตรวจสอบสถานภาพการมีชีวิตและภูมิลำเนาตามทะเบียนบ้านของทหารผ่านศึกผู้ได้รับสิทธิและจัดทำบันทึกแสดงความเห็นว่าทหารผ่านศึกผู้มีสิทธิสมควรได้รับสิทธิลดค่าน้ำประปาต่อไปหรือไม่
แล้วนำเสนอผู้จัดการสำนักงานประปาสาขาพิจารณาให้สิทธิหรืองดสิทธิต่อไป

ทั้งนี้
ตั้งแต่บัดนี้เป็นต้นไป

สั่ง ณ วันที่ ๔
กันยายน พ.ศ. ๒๕๕๒
เจริญ  ชัยกิตติศิลป์
ผู้ว่าการการประปานครหลวง

ปริยานุช/ผู้จัดทำ
๔ พฤศจิกายน ๒๕๕๒

นันท์นภัสร์/ตรวจ
๔ พฤศจิกายน ๒๕๕๒

สุเมธ/ปรับปรุง
๑๗ กรกฎาคม ๒๕๕๘

[๑] ราชกิจจานุเบกษา
เล่ม ๑๒๖/ตอนพิเศษ ๑๕๗ ง/หน้า ๑๑๖/๒๖ ตุลาคม ๒๕๕๒